# Na temelju članka 54. Zakona o znanstvenoj djelatnosti i visokom obrazovanju ("Narodne novine" broj 123/03, 105/04, 174/04, 2/07-Odluka USRH, 46/07, 45/09, 63/11, 94/13, 139/13, 101/14 i 65/15) i članka 54. Statuta Sveučilišta u Zadru (pročišćeni tekst svibanj 2015.) u svezi s člankom 33. Statuta, na prijedlog Vijeća Studentskog Savjetovališta, Senat Sveučilišta u Zadru, na 7. redovitoj sjednici održanoj 29. ožujka 2016. godine donosi

**PRAVILNIK O RADU**

**STUDENTSKOG SAVJETOVALIŠTA**

Članak 1.

(1) Ovim Pravilnikom uređuju se status, djelatnost, organizacija, način financiranja i druga pitanja od značenja za rad Studentskog savjetovališta Sveučilišta u Zadru (u daljnjem tekstu: Savjetovalište).

Članak 2.

(1) Savjetovalište je ustrojbena jedinica Sveučilišta u Zadru.

(2)Savjetovalište je osnovano odlukom Senata Sveučilišta u Zadru 18. siječnja 2007. godine

(3) Savjetovalište nastupa u pravnom prometu u ime i za račun svog osnivača.

(4) Savjetovalište se osniva i ukida na prijedlog rektora odlukom Senata Sveučilišta u Zadru (u daljnjem tekstu: Senat).

Članak 3.

(1) Sjedište Savjetovališta je u Zadru, Trg kneza Višeslava 9.

(2) Puni naziv Savjetovališta je ***Sveučilište u Zadru***, ***Studentsko Savjetovalište***.

(3) Uz puni naziv Savjetovališta na hrvatskom jeziku, Savjetovalište koristi i naziv na engleskom jeziku: ***Student Counselling Center****.*

(4) Savjetovalište ima pečate sukladne grbu i pečatima Sveučilišta te svoj službeni logo.

(5) Pečat promjera 34 mm okruglog je oblika, a u njegovom središtu je crtež crkve nekadašnjeg liceja *Sv. Dimitrija* s natpisom – *Sveučilište u Zadru* i *Universitas studiorum Jadertina* te godinama 1396. i 2002.

(6) U pečatu promjera 24 mm nalazi se natpis: *Republika Hrvatska, Sveučilište u Zadru*, *Universitas studiorum Jadertina* i ime Savjetovališta u sredini. Pečatom Savjetovališta se ovjeravaju akti Savjetovališta.

(7) Logotip Savjetovališta definira se Odlukom Vijeće Savjetovališta.

Članak 4.

(1) Osnovni cilj rada Savjetovališta je unaprjeđenje kvalitete života studenata kroz visokostručne, savjetodavne i edukativne djelatnosti i to:

- provođenje individualnog i grupnog savjetovanja studenata, pružanje psihosocijalne podrške i drugih stručnih oblika pomoći pri rješavanju akademskih, osobnih, emocionalnih, interpersonalnih i drugih teškoća koje studenti imaju u realizaciji svojih akademskih aktivnosti;

- osiguravanje kvalitetnog pristupa visokom obrazovanju studentima koji zbog bolesti ili oštećenja imaju posebne potrebe (uz studente s tjelesnim oštećenjima, oštećenjima vida i sluha, uključuju se i studenti s kroničnim bolestima, psihičkim poremećajima i specifičnim teškoćama učenja);

- rješavanje specifičnih potreba pojedinih studenata s invaliditetom (osiguravanje prevoditelja za znakovni jezik, prilagodba literature na Brailleov tisak, osiguranje osobnog asistenta, nabava pomagala i sl.);

- izvođenje tematskih radionica za studente u svrhu edukacije i poticanja rasta i razvoja ličnosti te razvijanje i unapređivanje specifičnih akademskih i životnih vještina;

- izrada tematskih letaka, brošura i skripta s ciljem promicanja znanstvenih spoznaja, edukacije i poticanja samopomoći;

- organizacija javnih predavanja i tribina;

- vođenje baze podataka o studentima s invaliditetom na Sveučilištu te suradnja s drugim dionicima uključenim u rad sa studentima s invaliditetom;

- istraživačka djelatnost vezana za razvoj i unaprjeđenje rada u Savjetovalištu;

- organiziranje kontinuirane supervizije i edukacije djelatnika Savjetovališta, te razmjene s djelatnicima u drugim studentskim savjetovalištima u zemlji i inozemstvu;

- organiziranje različitih oblika edukacija namijenjenih djelatnicima Sveučilišta u svrhu promicanja rasta i razvoja kako na profesionalnom tako i na osobnom planu;

- uspostava i vođenje knjižnice sa časopisima, knjigama te audio i video materijalima iz područja savjetovanja i drugih srodnih područja koji su od interesa za rad Savjetovališta;

- ostale djelatnosti koje pomažu ostvarenju ciljeva Savjetovališta

(2) Savjetovalište može provoditi edukativne, savjetodavne i druge stručne aktivnosti izvan akademske zajednice (na tržištu) sukladno zakonu i Statutu Sveučilišta.

Članak 5.

(1) Savjetovalište ima voditelja, zamjenika voditelja, vijeće i tajnika.

Članak 6.

(1) Voditelj Savjetovališta je djelatnik Sveučilišta kojeg na prijedlog rektora imenuje Senat

(2) Mandat voditelja Savjetovališta traje 4 godine.

(3) Ista osoba može više puta biti imenovana voditeljem Savjetovališta.

(4) Za svoj rad voditelj je odgovoran nadležnom prorektoru, rektoru i Senatu.

Članak 7.

1. Voditelj Savjetovališta u okviru svog djelokruga rada:

- ustrojava rad i poslovanje Savjetovališta,

- prati provedbu plana i programa rada Savjetovališta,

- saziva, predsjedava i rukovodi sjednicama Vijeća Savjetovališta,

- potpisuje i provodi odluke koje donosi Vijeće Savjetovališta,

- predlaže oblike i dinamiku stručnog usavršavanja djelatnika Savjetovališta,

- podnosi izvješće o financijskom poslovanju Savjetovališta i radu Savjetovališta,

- skrbi o osiguravanju materijalnih potreba Savjetovališta te o unapređenju njegovih materijalnih uvjeta rada,

- obavlja i druge poslove u skladu sa Zakonom, ovim Pravilnikom, odlukama Vijeća Savjetovališta, prorektora, rektora i Senata,

- koordinira suradnju s Povjerenstvom za studente s invaliditetom.

1. Voditelj ima pravo samostalno poduzimati pravne radnje u ime i za račun poslovanja Savjetovališta do vrijednosti iznosa do 30.000,00 kuna, a u okviru raspoloživih sredstava Savjetovališta.
2. Za pravne radnje u poslovanju Savjetovališta u vrijednosti iznad 30.000,00 kuna voditelju je potrebna suglasnost rektora.

Članak 8.

1. Voditelj Savjetovališta može biti razriješen dužnosti i prije isteka roka na koji je izabran ako:

- sam zatraži razrješenje,

- zlouporabi položaj i ovlaštenja,

- ne obavlja dužnosti voditelja Savjetovališta redovito i profesionalno,

- krši odredbe zakona, Statuta, Etičkog kodeksa ili drugih akata Sveučilišta i Savjetovališta te Zakona o psihološkoj djelatnosti i Etičkog kodeksa Hrvatskog psihološkog društva.

1. Pisani obrazloženi prijedlog za razrješenje voditelja Savjetovališta može zatražiti jedna trećina članova Vijeća Savjetovališta ili rektor.
2. O prijedlogu za razrješenje dužnosti voditelja odlučuje Senat Sveučilišta.
3. Za slučaj razrješenja dužnosti voditelja Savjetovališta, rektor imenuje vršitelja dužnosti do imenovanja novog voditelja, a najduže na vrijeme od godinu dana.

Članak 9.

(1) U slučaju spriječenosti ili odsutnosti voditelja Savjetovališta zamjenjuje ga zamjenik voditelja.

# (2) Zamjenika voditelja imenuje Vijeće na prijedlog voditelja Savjetovališta.

# (3) Mandat zamjenika voditelja traje 4 godine i vremenski se podudara s mandatom voditelja Savjetovališta.

# (4) Ista osoba može više puta biti imenovana zamjenikom voditeljem Savjetovališta.

Članak 10.

1. Vijeće Studentskog savjetovališta je stručno savjetodavno tijelo od 5 članova koje čini 1 zaposlenik Savjetovališta i 4 zaposlenika s drugih sastavnica Sveučilišta koji su uključeni u rad Savjetovališta.
2. Mandat članova Vijeća traje 4 godine i vremenski se podudara s mandatom voditelja Savjetovališta.

(3) Vijeće djeluje na svojim sjednicama koje saziva i vodi voditelj Savjetovališta.

(4) U radu vijeća mogu sudjelovati i druge osobe uključene u obavljanje djelatnosti Savjetovališta, koje nisu zaposlenici Sveučilišta.

(5) Članovi Vijeća koji nisu zaposlenici Sveučilišta u Zadru mogu davati prijedloge i mišljenja na sjednicama Vijeća, razmatrati izvješća pojedinih tijela Savjetovališta, no nemaju pravo glasa.

(6) Na sjednicama Vijeća sudjeluju po potrebi članovi Povjerenstva za studente s invaliditetom Sveučilišta u Zadru, bez prava glasa.

Članak 11.

(1) Vijeće savjetovališta:

- razmatra pitanja koja se tiču stručnog rada Savjetovališta, predlaže Senatu donošenje odluka bitnih za rad Savjetovališta,

- bira i razrješava zamjenika voditelja na prijedlog voditelja Savjetovališta,

- može imenovati stalna ili povremena povjerenstva kao svoja stručna tijela za obavljanje pojedinih poslova iz svoga djelokruga,

- donosi proračun Savjetovališta na prijedlog voditelja,

- obavlja i druge poslove u skladu sa Statutom Sveučilišta i ovim Pravilnikom.

(2) Vijeće pravovaljano odlučuje ako je na sjednici nazočna natpolovična većina članova, a odluke donosi natpolovičnom većinom glasova nazočnih članova.

(3) Glasovanje na sjednicama je javno, no Vijeće može odlučiti da se o pojedinim pitanjima glasuje tajno.

Članak 12.

(1) Administrativne poslove vođenja zapisnika na sjednicama vijeća, kao i poslove korespondencije Savjetovališta s drugim tijelima i osobama, prema naputcima voditelja obavlja tajnik.

Članak 13.

(1) U skladu s *Pravilnikom o ustrojstvu radnih mjesta i položajima na Sveučilištu u Zadru,* u Savjetovalištu je predviđeno radno mjesto stručnog suradnika, dok su ostali angažirani zaposlenici Sveučilišta stalno zaposleni na drugim organizacijskim jedinicama Sveučilišta.

(2) Za potrebe provođenja svojih djelatnosti Savjetovalište može uz suglasnost rektora angažirati i vanjske suradnike.

Članak 14.

(1) Financiranje djelatnosti Savjetovališta obavlja se iz:

 -proračuna Sveučilišta,

-iz vlastitih prihoda (projekata, programa i drugih sličnih aktivnosti),

-iz donacija i sponzorstava,

-iz drugih izvora dopuštenih Zakonom.

Članak 15.

(1) Ovaj Pravilnik stupa na snagu danom donošenja, čime prestaje vrijediti Pravilnik o organizaciji rada Studentskog savjetovališta (rujan 2007.).

(2) Izmjene i dopune ovog Pravilnika provode se na isti način kao pri njegovu donošenju, pri čemu pravo pokretanja inicijative za promjenu Pravilnika ima Vijeće Savjetovališta, voditelj i rektor.

(3) Imenice koje se u ovom Pravilniku navode u muškom rodu odnose se jednako na oba spola i ne predstavljaju ni u kom slučaju spolnu/rodnu diskriminaciju.

KLASA: 012-01/16-02/01

URBROJ: 2198-1-79-06/16-01

Voditeljica Savjetovališta Rektorica

prof. dr. sc. Mira Klarin prof. dr. sc. Dijana Vican